Gevangene in tronk doodgesteekArgieffoto. Die polisie ondersoek ŉ saak van moord nadat ŉ gevangene vandeesweek in die Medium B-afdeling van die Leeuwkop-gevangenis in Johannesburg met ŉ skerp voorwerp doodgesteek is. Singabakho Nxumalo, woordvoerder van die departement van korrektiewe dienste, het gesê die gevangene is glo deur ŉ ander gevangene vermoor. “Die oorledene het ernstige steekwonde aan sy nek opgedoen en is op die toneel dood,” het Nxumalo gesê. Hy het die voorval namens die departement veroordeel. “Sulke optrede deur oortreders is onaanvaarbaar en die departement sal nie moed opgee in sy pogings om ŉ hoë standaard van veiligheid en sekuriteit te handhaaf nie.” Buiten die polisie se ondersoek het die departement ook ŉ interne ondersoek van stapel gestuur om vas te stel of die voorval bendeverwant is of nie. “Ons sal optree teen dié wat betrokke is en voortgaan om die situasie te monitor om seker te maak dat bedrywighede na normaal terugkeer,” het Nxumalo gesê.